Griekwas se 'Aussie' brand om te speel | Netwerk24
Deur Marnus Kok 30 Maart 2020 21:30
Dié 25-jarige veelsydige agterspeler het hom in 2016 by die Western Force aangesluit, nadat hy vir die Universiteit van Wes-Kaapland in die Varsityskild-reeks uitgeblink het.
James Verity-Amm in aksie vir die Western Force teen die Haaie tydens 'n Superrugby-kragmeting in 2017 in Durban. Foto: Gallo Images
Toe die Force einde 2017 uit die Superrugby-reeks geskop is, het Verity-Amm 'n heenkome by die Brumbies gevind.
Dit was egter 'n tyd van frustrasie vir hom, aangesien hy slegs een keer sy nuwe span in die Superreeks verteenwoordig het en meestal klubrugby moes speel.
Toe, in Julie 2018, het hy 'n skouerbesering opgedoen en moes hy geopereer word. Maar die operasie was nie 'n sukses nie, en vier maande later was hy weer onder die mes.
Sedertdien het Verity-Amm, wat nou met 'n Australiese aksent spog, nog nie weer rugby gespeel nie. Maar hy is oorgehaal om in Kimberley weer sy voete te vind.
"Ek is bly om tuis te wees, tussen familie en vriende. Om eerlik te wees is ek nogal gretig om weer rugby te speel," sê hy.
Verity-Amm vertel dat sy tyd oor die waters hom baie insig gegee het in hoe rugby in ander lande gespeel word. Sy pad het ook met dié van breiers soos Dave Wessels (Force) en Dan McKellar (Brumbies) gekruis.
"Die tyd wat ek in Australië was, was ongelooflik. Dit was 'n goeie ervaring om daardie mense te leer ken en te ervaar hoe hulle dinge doen.
"Een van die groot verskille in afrigting is hoe voorspelers geleer word om ruimte te identifiseer of deur voetwerk te skep.
Ek sal nie sê dat dit 'n droom was om vir Australië te speel nie, ek verkies eerder die Springbokke.
"Daar word ook baie aandag aan die afbreekpunte gegee, om sodoende vinnige balbesit te verseker," sê Verity-Amm.
Hoewel hy ewe tuis op vleuel is as op heelagter, verkies Verity-Amm om buitesenter te speel. Hy en Johnathan Francke, 'n binnesenter wat bekend is om sy verdediging, kan 'n goeie kombinasie vir die Poubloues in die middelveld vorm.
Hoewel Verity-Amm 'n aksent het en 'n ander benadering tot rugby in die vreemde aangeleer het, klop sy hart steeds vir sy geboorteland.
"Ek sal nie sê dat dit 'n droom was om vir Australië te speel nie, ek verkies eerder die Springbokke. Dit is my geboorteland, so dit is 'n maklike besluit.
"Maar as ek die geleentheid gekry het om vir die Wallabies te speel, sou ek nie nee gesê het nie – en dit sou 'n eer gewees het om hulle te verteenwoordig," sê hy.